Document ID: 32012R1232

ΚΑΝΟΝΙΣΜΌΣ (ΕΕ) αριθ. 1232/2012 ΤΟΥ ΣΥΜΒΟΥΛΊΟΥ
της 17ης Δεκεμβρίου 2012
σχετικά με την τροποποίηση του κανονισμού (ΕΕ) αριθ. 1344/2011 για την αναστολή των αυτόνομων δασμών του κοινού δασμολογίου για ορισμένα γεωργικά, αλιευτικά και βιομηχανικά προϊόντα
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Είναι προς το συμφέρον της Ένωσης να αναστείλει πλήρως τους αυτόνομους δασμούς του κοινού δασμολογίου για ορισμένα νέα προϊόντα τα οποία επί του παρόντος δεν απαριθμούνται στο παράρτημα του κανονισμού (ΕΕ) αριθ. 1344/2011 του Συμβουλίου (1).
(2)
Δεν είναι πλέον προς το συμφέρον της Ένωσης να διατηρήσει την αναστολή των αυτόνομων δασμών του κοινού δασμολογίου για 39 από τα προϊόντα τα οποία επί του παρόντος απαριθμούνται στο παράρτημα του κανονισμού (ΕΕ) αριθ. 1344/2011. Κατά συνέπεια, τα προϊόντα αυτά θα πρέπει να διαγραφούν.
(3)
Είναι αναγκαίο να τροποποιηθεί η περιγραφή προϊόντων για 56 αναστολές στο παράρτημα του κανονισμού (ΕΕ) αριθ. 1344/2011, προκειμένου να ληφθούν υπόψη η τεχνική εξέλιξη των προϊόντων και οι οικονομικές τάσεις της αγοράς καθώς επίσης και οι γλωσσικές προσαρμογές. Επιπροσθέτως, θα πρέπει να τροποποιηθούν οι κωδικοί TARIC, για τέσσερα προϊόντα. Επιπλέον, για τρία προϊόντα, θεωρείται απαραίτητη η διπλή ταξινόμηση, ενώ για δύο προϊόντα δεν είναι πλέον αναγκαία η πολλαπλή ταξινόμηση.
(4)
Οι αναστολές αυτές, για τις οποίες είναι αναγκαίες τεχνικές τροποποιήσεις, θα πρέπει να απαλειφθούν από τον κατάλογο των αναστολών στο παράρτημα του κανονισμού (ΕΕ) αριθ. 1344/2011 και θα πρέπει να επανεισαχθούν στον κατάλογο αυτό με νέες περιγραφές προϊόντων ή με νέους κωδικούς ΣΟ ή TARIC.
(5)
Μια σειρά προϊόντων εξετάστηκαν από την Επιτροπή σύμφωνα με το άρθρο 2 παράγραφοι 2 και 3 του κανονισμού (ΕΕ) αριθ. 1344/2011. Είναι προς το συμφέρον της Ένωσης να προβλεφθεί νέα υποχρεωτική εξέταση των εν λόγω προϊόντων. Οι εξετασθείσες αναστολές θα πρέπει, συνεπώς, να διαγραφούν από τον κατάλογο των αναστολών που εκτίθεται στο παράρτημα του κανονισμού (ΕΕ) αριθ. 1344/2011 και να επανεισαχθούν στον εν λόγω κατάλογο με τις νέες προθεσμίες για την υποχρεωτική εξέταση.
(6)
Λαμβανομένου υπόψη του προσωρινού χαρακτήρα τους, οι αναστολές που απαριθμούνται στο παράρτημα I του παρόντος κανονισμού θα πρέπει να επανεξετασθούν συστηματικά, πέντε έτη μετά την εφαρμογή ή την ανανέωσή τους. Επιπλέον, η άρση ορισμένων αναστολών θα πρέπει να εξασφαλίζεται ανά πάσα στιγμή, κατόπιν πρότασης της Επιτροπής, με βάση την εξέταση που διενεργείται με πρωτοβουλία της Επιτροπής ή κατόπιν αιτήματος ενός ή περισσότερων κρατών μελών, για τον λόγο ότι δεν είναι πλέον προς το συμφέρον της Ένωσης να διατηρήσει τις αναστολές ή λόγω τεχνικών εξελίξεων των προϊόντων, μεταβολής των συνθηκών ή οικονομικών τάσεων της αγοράς.
(7)
Δεδομένου ότι οι αναστολές που προβλέπονται στον παρόντα κανονισμό είναι ανάγκη να τεθούν σε ισχύ από την 1η Ιανουαρίου 2013, ο παρών κανονισμός θα πρέπει να εφαρμοσθεί από την ίδια αυτή ημερομηνία και θα πρέπει να αρχίσει να ισχύει αμέσως μόλις δημοσιευθεί στην Επίσημη Εφημερίδα της Ευρωπαϊκής Ένωσης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΕ) αριθ. 1344/2011 τροποποιείται ως εξής:
1)
Παρεμβάλλονται οι σειρές για τα προϊόντα που απαριθμούνται στο παράρτημα I του παρόντος κανονισμού.
2)
Διαγράφονται οι σειρές για τα προϊόντα των οποίων οι κωδικοί ΣΟ και TARIC αναφέρονται στο παράρτημα II του παρόντος κανονισμού.
Άρθρο 2
Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2013.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 2012.

Labels: 3
15
1
6